Különleges lánykérésekről eddig is hallottunk, a Jetfly.hu pdig most újabb gyöngyszemmel gazdagította a sort. A repülési szaklap arról számolt be, hogy egy magyar Gripen-pilóta nemrég a levegőből kérte meg toronyirányító párja kezét.

A feladatról hazatérő Gripen géppár vezére, a PUMA 11 ugyanis egyszer csak áttért magyar nyelvű rádiólevelezésre. Ilyen általában akkor történik, amikor egy repülőgépnek valamilyen komoly meghibásodása van.

Mindenki izgatottan várta, milyen hiba történt, de a pilóta ekkora a reptér felett repülve, a levegőből kérte meg toronyirányító kedvese kezét.

Az első sokk után a válasz „affirmative” volt, ami a repülésben igent jelent - írta a lap. Ezek után a PUMA 11 folytatta feladatát és besorolt a leszálláshoz, a többiek pedig gratuláltak nekik.

(Borítókép: A magyar légierő JAS 39 Gripen típusú vadászbombázója Szolnokon. MTI Fotó: Koszticsák Szilárd)